Elínrós Líndal ráðgjafi svarar spurningum lesenda Smartlands . Hér fær hún spurningu frá konu sem veltir fyrir sér hvort hún geti treyst manninum sem hún er að hitta . Ég er rosalega hrifin af manni sem ég veit ekki hvort er gagnkvæmt . Hann er góður við mig en ég veit ekki hvort ég get treyst að hann myndi segja mér satt um það hvort sé önnur kona í lífi hans . Ég vil trúa því að svo sé ekki . Sæl og takk fyrir að senda inn þetta bréf . Hér kemur þú að atriði sem flestir fara í gegnum í upphafi sambands . Að mínu mati er kominn tími á að setjast niður og ræða hvernig sambandið á að vera og hvernig fólk ætlar að haga sér innan þess . Samningurinn sem við gerum við aðra , gefur vísbendingu um sjálfsvirðingu okkar að mínu mati . Gott samband er vanalega með skýrar leikreglur . Ég verð þó að viðurkenna að ég hef aldrei séð sambandssamning gerðan þar sem báðir aðilar standa 100% við það sem er sagt þar . Við mannfólkið erum alls konar og lífið hendir í okkur ýmsum óvæntum verkefnum . Góður sambandssamningur ætti að innihalda hvernig þið ætlið að koma fram við hvort annað , hvað þið ætlið að gera og hvað þið ætlið ekki að gera . Ég mæli með því að þú setjir inn lið um meðvirkni og mörk , þ.e. að þið ætlið að virða mörk hvort annars og setja mörk í sambandinu . Ef þú reynir eftir fremsta megni að standa við þinn hluta samningsins , máttu gera ráð fyrir því að verða bara svolítið góð kærasta . Ef maðurinn sem þú ert að hitta stendur við sinn hluta , gæti sambandið orðið gott . Ef hins vegar hann á erfitt með að standa við sinn hluta , hefur það eflaust lítið með þig að gera . Þú hefur hins vegar alltaf það val að kasta inn handklæðinu og skoða hvort þetta sé góður aðili að vera með í lífinu . Ef sem dæmi þú átt erfitt með að treysta honum , gæti ég viljað spyrja : Af hverju viltu vinna með þannig félaga í lífinu ? Ég trúi því að ást sé ákvörðun , ákveðið ferli sem ferðast frá hjarta fólks yfir í sólarplexus maka okkar — fram og til baka . Ef þú finnur fyrir tómleika í sambandinu gæti verið kominn tími á sjálfsvinnu . Kannski er ástarhringrásin eitthvað stífluð hjá öðru hvoru ykkar og flæðið ekki í lagi . Ég sé það gerast í samböndum þar sem meðvirkni og virk fíkn er í gangi svo dæmi séu tekin . Annaðhvort ertu óviss með herrann því þú hefur ekki gert við hann samkomulag , út af fyrri reynslu eða að þú ert að finna fyrir tómleika í sambandinu . Ég mæli með handleiðslu til að komast í gegnum seinni tvö atriðin . Við verðum heil að nýju í samskiptum við annað fólk , þess vegna hvet ég þig til að staldra við og æfa þig með þessum herra .